Et af Danmarks kendeste passagerfartøjer, M/F Issehoved fra den ophørte forbindelse Samsø-Aarhus Expressen er solgt. Den nye ejer er adm. direktør Hans Froholdt fra shipping-virksomheden Marcore Group i Svendborg.

Hans Froholdt har købt M/F Issehoved af adm. direktør Jan Mortensen fra Faaborg Værft. Efter forbindelsen Aarhus-Sælvig ophørte i efteråret 2016, har Issehoved ligget oplagt og til salg i Faaborg. Katamaran-fartøjet har været udbudt til 7,5 mio kr, men købsprisen ønskes ikke oplyst.

For samsinger, århusianere og turister med lyst til at besøge øen i Kattegat, kan salget af Issehoved være godt nyt. Hans Froholdt oplyser, at han i øjeblikket sonderer mulighederne for at genstarte hurtigruten mellem det centrale Aarhus og Samsøs vestkyst.

- Hvis vores undersøgelser får et tilfredsstillende udfald, kan det føre til, at vi i første omgang åbner en sommerforbindelse allerede i år. Vi har en positiv dialog igang til flere sider, og den kan også føre til sejlads mere end kun om sommeren. Det afhænger blandt andet af økonomien i det, siger Hans Froholdt.